《镜岩歌为镜方彭及予赋》
元代·刘崧

君不见南山山前一片石，崭然壁立当流泉。皎如千年青铜镜，挂在万仞高崖巅。

泉流日冲激，烟云相荡摩。鱼龙过之不敢睨，如有神物严撝呵。

夜深月明从东来，但见五色灿烂寒光开。扫空婆娑黑云影，照见海上金银台。

我从武姥来，却望嵩华去。道逢老篯铿，盛说岩中趣。

东风拂涧桃花飞，爱此山水含清辉。放歌谁和碧玉调，起舞更揽青萝衣。

我怜老仙极清越，颜色如童发如雪。便从石上引芳尊，夜夜岩前醉明月。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。